ประกาศธนาคารแห่งประเทศไทยประกาศธนาคารแห่งประเทศไทยเรื่องการกำหนดระบบการควบคุมภายในเกี่ยวกับการรับฝากเงินแบบออมทรัพย์และประจำโดยใช้สมุดคู่ฝากของบริษัทเงินทุน------------ อาศัยอำนาจตามความในมาตรา๒๒ ตรี แห่งพระราชบัญญัติการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ พ.ศ.๒๕๒๒ ธนาคารแห่งประเทศไทยออกข้อกำหนดเกี่ยวกับระบบควบคุมภายในเพื่อให้บริษัทเงินทุนตามประกาศธนาคารแห่งประเทศไทย เรื่องหลักเกณฑ์และวิธีการปฏิบัติในการประกอบธุรกิจเกี่ยวกับการเปิดบัญชีรับฝากเงินแบบออมทรัพย์ และประจำ โดยใช้สมุดคู่ฝากของบริษัทเงินทุนฉบับลงวันที่ ๑๕ มิถุนายน ๒๕๔๓ถือปฏิบัติต่อไปนี้ ข้อ๑ระบบการควบคุมภายในเกี่ยวกับการรับฝากเงิน โดยออกสมุดคู่ฝาก ๑.๑บริษัทเงินทุนต้องกำหนดให้มีระเบียบและวิธีการจัดเก็บรักษาและการเบิกใช้เอกสารสำคัญรวมทั้งแบบพิมพ์ต่าง ๆที่ยังไม่ได้ใช้ เช่น สมุดคู่ฝากคำขอเปิดบัญชี แผ่นถ่ายทอดลายมือชื่อ (Transparent Paper) เป็นต้นพร้อมกับจัดทำทะเบียนควบคุมให้เป็นปัจจุบันโดยมีรายละเอียดเกี่ยวกับวันที่และจำนวนที่ได้รับจากโรงพิมพ์ วันที่และจำนวนที่เบิกใช้และยอดคงเหลือ ๑.๒บริษัทเงินทุนต้องกำหนดให้มีเจ้าหน้าที่ผู้รับผิดชอบในการเบิกเอกสารสำคัญและแบบพิมพ์ (ตามข้อ ๑.๑)ในการเบิกจ่ายทุกครั้งต้องให้เจ้าหน้าที่ผู้รับผิดชอบลงนามไว้เป็นหลักฐานร่วมกับเจ้าหน้าที่ผู้รับผิดชอบในการเก็บรักษา ๑.๓บริษัทเงินทุนต้องกำหนดให้มีการตรวจนับยอดคงเหลือของเอกสารสำคัญและแบบพิมพ์ที่ยังไม่ได้ใช้เปรียบเทียบกับทะเบียนควบคุม(ตามข้อ ๑.๑) อย่างน้อยเดือนละครั้ง ๑.๔บริษัทเงินทุนต้องกำหนดพนักงานซึ่งมีสิทธิทำรายการหรืออนุมัติรายการประเภทต่าง ๆ เช่น การเปิดบัญชี การปิดบัญชีการฝากถอนบัญชีที่ขาดการติดต่อ การฝากถอนต่างสาขาในกรณีที่บัญชีมีเงื่อนไขต้องผ่านการอนุมัติจากผู้มีอำนาจสาขาที่ให้เปิดบัญชีเป็นต้น รวมทั้งกำหนดวงเงินที่เจ้าหน้าที่แต่ละระดับมีสิทธิทำรายการฝากถอนเงินและโอนเงิน ๑.๕บริษัทเงินทุนต้องกำหนดวงเงินสดสูงสุดในมือที่พนักงานรับเงิน (Teller) สามารถถือได้และกำหนดมาตรการควบคุมการเบิกและส่งมอบเงินสดกับผู้รักษาเงิน(Cashier) ๑.๖บริษัทเงินทุนต้องกำหนดให้มีการตรวจสอบและแยกบัญชีที่ขาดการติดต่อไว้ต่างหากและมีการควบคุมการทำรายการของบัญชีที่ขาดการติดต่ออย่างรัดกุม ๑.๗บริษัทเงินทุนต้องกำหนดให้มีการตรวจสอบความครบถ้วนถูกต้องของรายการทั้งก่อนและหลังแก้ไขหรือปรับปรุงการอนุมัติรายการโดยผู้มีอำนาจและการจัดเก็บเอกสารขั้นต้นไว้เป็นหลักฐานอ้างอิงในภายหลัง ๑.๘บริษัทเงินทุนต้องกำหนดให้มีรายงานพิเศษสำหรับใช้ควบคุมและตรวจสอบโดยผู้บริหาร เช่น การทำรายการที่มีจำนวนเงินสูงการทำรายการสำคัญที่ต้องผ่านการอนุมัติรายการการแก้ไขรายการที่ไม่เป็นตัวเงิน เป็นต้น ๑.๙ในการเปิดบัญชีเงินฝาก ให้บริษัทเงินทุนถือปฏิบัติดังนี้ (๑)ตรวจสอบเอกสารทางราชการที่แสดงชื่อและที่อยู่ของผู้ฝาก รวมทั้งจัดให้มีสำเนาเอกสารหลักฐานดังกล่าวและบัตรตัวอย่างลายมือชื่อเก็บรักษาไว้ที่บริษัทอย่างปลอดภัย (๒)ควบคุมการเบิกจ่ายสมุดคู่ฝากให้เป็นไปตามลำดับของหมายเลขสมุดคู่ฝากที่โรงพิมพ์ได้จัดพิมพ์ไว้ล่วงหน้าและหากมีการยกเลิกสมุดคู่ฝากเล่มใด ต้องประทับตรา "ยกเลิก"ในสมุดคู่ฝากทุกหน้าและให้จัดเก็บไว้เพื่อประโยชน์ในการควบคุมและตรวจสอบต่อไป (๓)ตรวจสอบความครบถ้วนถูกต้องของคำขอเปิดบัญชีการทำรายการเปิดบัญชีที่รัดกุม เช่น รายการเปิดบัญชีห้ามทำต่างสาขาห้ามเปิดบัญชีเลขที่ซ้ำทั้งเลขที่บัญชีที่ปิดไปแล้ว และที่ยังไม่ปิด เป็นต้น (๔)ตรวจสอบว่ามีผู้มีอำนาจลงนามอนุมัติการเปิดบัญชี ๑.๑๐ในการรับฝากเงิน ถอนเงิน โอนเงิน และปิดบัญชีเงินฝากให้บริษัทเงินทุนถือปฏิบัติดังนี้ (๑)ตรวจสอบความครบถ้วนถูกต้องของข้อมูลเอกสารการทำรายการฝาก ถอนโอนเงิน และปิดบัญชี ตลอดจนการอนุมัติรายการโดยมีผู้มีอำนาจ (๒)ตรวจสอบเอกสารหลักฐานทางราชการทีแสดงชื่อ หรือที่อยู่ของผู้ถอนเงินฝากและผู้ที่ขอปิดบัญชี (๓)ตรวจสอบความถูกต้องแท้จริงของลายมือชื่อผู้ที่เปิดบัญชีในการถอนเงินฝากและปิดบัญชี (๔)ตรวจนับเงินสดคงเหลือในมือของพนักงานรับเงิน (Teller) และกระทบยอดกับยอดรวม Teller Total อย่างน้อยทุกสิ้นวันทำการ (๕)พิสูจน์ยอดรวมจำนวนรายการฝากและจำนวนเงินที่ฝากทั้งหมดกับใบสรุปยอดนำฝากทั้งหมดทุกสิ้นวัน ๑.๑๑การจ่ายคืนเงินฝากที่ต้องจ่ายคืนเมื่อทวงถามประเภทเมื่อสิ้นระยะเวลาอันกำหนดไว้ให้บริษัทจ่ายเป็นเช็คขีดคร่อมเข้าบัญชีของผู้ฝากเงิน(Account Payee Only) หรือโอนเงินเข้าบัญชีผู้ฝากเงินโดยผ่านบริการบาทเนตของธนาคารแห่งประเทศไทย การจ่ายดอกเบี้ยเงินฝากที่ต้องจ่ายคืนเมื่อทวงถามประเภทออมทรัพย์ให้บริษัทนำเข้าบัญชีเงินฝากของผู้ฝากเงินทุกสิ้นงวดการบัญชี ข้อ๒ประกาศนี้ให้ใช้บังคับนับแต่วันประกาศในราชกิจจานุเบกษาเป็นต้นไป ประกาศณ วันที่ ๑๕ มิถุนายน พ.ศ. ๒๕๔๓ หม่อมราชวงศ์จัตุมงคล โสณกุล ผู้ว่าการ ธนาคารแห่งประเทศไทย[รก.๒๕๔๓/๕๙ง/๑๒/๒๕ กรกฎาคม ๒๕๔๓]